Што да радаводу Сузаны з Краінскіх, жонкі Яна Пянкальскага, то ў адрозненне ад продкаў Яна, якія былі свецкімі асобамі — ураднікамі і вайскоўцамі — яе продкі па прамой лініі, у асноўным, з’яўляліся святарамі. Прычым, заснавальнік вялікалітоўскай галіны Краінскіх быў чэшскім эмігрантам Грацыянам, сын якога, з дакладна невядомай прычыны, узяў чужое прозвішча. Гэтая галіна таксама займала вельмі набліжанае да Радзівілаў становішча. Але ў выніку перамогі ў ВКЛ Контррэфармацыі і пераследу з боку каталіцкай шляхты, роды Пянкальскіх і Краінскіх паступова прыйшлі ў заняпад.